REGULAMENTO DO CONSELLO MUNICIPAL DE CULTURA DE MOAÑA
ADMINISTRACIÓN LOCAL — Municipal — Moaña (Ordenanzas e Regulamentos, 02/11/2018)

O Pleno do Concello de Moaña en sesión realizada o 26 de abril de 2018, aprobou inicialmente o “Regulamento do Consello Municipal de Cultura de Moaña”. No BOPPO número 119 de data 21/06/2018, publicouse o anuncio e someteuse o expediente a exposición pública polo prazo de 30 días hábiles. Durante dito prazo non se presentaron reclamacións ou suxestións polo que segundo o disposto no artigo 49 da Lei 7/1985, de 2 de abril, reguladora das bases de réxime local, enténdese definitivamente adoptado acordo ata entón provisorio. De conformidade co artigo 70.2 da Lei 7/1985, de 2 de abril e o artigo 196.2 do ROF (Real Decreto 2568/986), de 28 de novembro, procedese a publicación do texto íntegro do “Regulamento do Consello Municipal de Cultura de Moaña”, que entrará en vigor transcorrido o prazo de quince días previsto no artigo 65.2 da Lei 7/1985, de 2 de abril. A democracia participativa debe ser un dos obxectivos prioritarios de calquera sociedade. Os concellos deben, polo tanto, favorecer a participación poñendo a disposición dos movementos asociativos canles de intervención para tentar de resolver problemas e necesidades de todo o colectivo. A cultura forma parte esencial do funcionamento dun Concello e da súa calidade de vida; debe ser pois, unha cultura viva, diversa e creativa, cunha participación plural e aberta. En Moaña, debido ao seu gran número de asociacións de todo tipo-folclóricas, musicais, culturais propiamente ditas, grupos musicais, artistas plásticos, actrices e actores de teatro, cine e tv, escolas de música, comparsas do Entroido, asociacións de mulleres, ecoloxistas, veciñais e un longo etc.- cómpre unha coordinación entre elas e tamén fomentar a súa participación antes de que o Concello tome decisións importantes neste eido e tamén para que sexan consultadas en moitos casos. Por todo o antedito, xorde a necesidade da creación do Consello Municipal de Cultura. O Consello Municipal de Cultura configúrase como un ente institucional de dereito público, consultivo do goberno municipal, que facilita a participación das entidades sociais e culturais na toma de decisións relativas a este sector. O Consello Municipal de Cultura do Concello de Moaña é un órgano colexiado de participación que se constitúe ao amparo das leis vixentes -Constitución Española, na Lei reguladora das bases de réxime local, na Lei do procedemento administrativo común das administracións públicas, na Lei de réxime xurídico do sector público, na Lei de Administración local de Galicia, no Regulamento de participación veciñal do propio Concello de Moaña e no Regulamento de organización, funcionamento e réxime xurídico das entidades locais que autoriza a creación, composición, organización e ámbitos de actuación dos consellos sectoriais mediante acordo plenario. O Pleno da Corporación Municipal de Moaña acorda a creación do Consello Municipal de Cultura do Concello de Moaña, coa finalidade, natureza, composición e estrutura que se establecen no presente regulamento. O Consello Municipal de Cultura do Concello de Moaña é un órgano consultivo cuxa finalidade é fomentar a participación cidadá nos asuntos municipais relacionados coa cultura, en calquera das súas variantes, co fin de conservar e enriquecer o patrimonio cultural de Moaña. O Consello Municipal de Cultura configúrase como instrumento básico de participación, negociación e concertación das entidades do ámbito cultural e veciñal para asesorar, formular propostas e transmitir opinións á Administración local, autonómica e central coa finalidade de fomentar o desenvolvemento cultural no seu ámbito territorial. O Consello Municipal de Cultura configúrase como un órgano colexiado de carácter consultivo, que debe facilitar a participación das entidades socioculturais do Concello na vida municipal mediante a creación de canles de asesoramento e diálogo que contribúan ao desenvolvemento do sector. O Consello circunscríbese ao ámbito territorial do termo municipal de Moaña. Esta circunscrición non impide que o Consello participe en actos e organizacións extramunicipais. O Consello Municipal de Cultura terá as seguintes funcións: a) Coñecer os criterios e liñas xerais do anteproxecto de orzamentos para os efectos de avaliación no relativo ás materias culturais. b) Coñecer os criterios e liñas xerais dos programas municipais globais ou sectoriais do ámbito cultural. c) Emitir informes por pedimento dos órganos de goberno municipais ou da comisión informativa correspondente. d) Emitir informes ou propostas de actuación por iniciativa propia sobre os aspectos xerais ou concretos da política cultural no ámbito municipal. e) Establecer canles de relación cos sectores sociais interesados ou destinatarios da política cultural municipal. f) Propoñer e/ou realizar actividades culturais de ámbito municipal. g) Cooperar coas entidades públicas e privadas no desenvolvemento de programas e actividades culturais no concello de Moaña. h) Fomentar o asociacionismo. j) Calquera outra que lle sexa atribuída ou delegada de conformidade co ordenamento xurídico. k) Ser órgano de participación cidadá nos asuntos municipais, tendo por obxecto canalizar a participación cidadá, directamente ou a través das súas asociacións, nos asuntos municipais relacionados coa cultura en calquera das súas variantes, co fin de enriquecer a vida cultural moañesa. O Consello Municipal de Cultura terá a súa sede na Casa do Concello ou noutro lugar que determine o Goberno municipal do Concello de Moaña. O Consello Municipal de Cultura terá a seguinte composición: 1.—O/a presidente/a, que será o alcalde/esa ou membro da Corporación en quen delegue.2.—Un/ha representante, membro de cada grupo político con representación no Concello. A designación das persoas representantes de cada grupo realizarase mediante escrito dirixido á Presidencia do Consello pola Portavocía de cada grupo político municipal.3.—Un/ha representante de cada unha das escolas de música municipais.4.—Un/ha secretario/a que será o/a coordinador/a de Cultura ou, no seu defecto, un/ha empregado/a público/a municipal elixido/a polo Pleno do Consello por proposta da Comisión Informativa de Cultura.5.—Un máximo de dez representantes das entidades asociativas legalmente constituídas do ámbito cultural, da mocidade ou veciñais que realicen actividades culturais procurando que se garanta a representación das diversas parroquias de Moaña. O Pleno do Consello Municipal de Cultura elixirá a asociación representante sempre que non haxa acordo entre estas. A representación será a seguinte: movemento veciñal: 1; asociacións de mulleres: 1; asociacións culturais: 3; asociacións musicais (coros e grupos diversos): 2; asociacións folclóricas: 1; comparsas do Entroido: 1 e grupos de teatro: 1. Procurarase que a representación do mundo asociativo sexa rotativa e que cada ano se produza a renovación coa elección tamén das persoas suplentes.6.—A designación das persoas representantes a que se refire o apartado anterior deberá ser realizada por proposta das propias asociacións ou entidades de acordo coas súas normas internas de funcionamento e comunicarase á Presidencia do Consello mediante a presentación dun escrito. Integraranse como vogais do Consello mediante resolución da Alcaldía.7.—Dúas persoas representantes elixidos entre as persoas máis relevantes do mundo da música e da cultura do Concello de Moaña. Estas persoas serán designadas mediante resolución da Alcaldía por proposta da Comisión de Cultura do Concello.8.—Na composición de Pleno do Consello procurarase a presenza equilibrada de mulleres e homes.9.—As persoas integrantes do Consello soamente poderán estar representando unha asociación ou entidade, xa que non está permitido simultanear máis dunha representación en ningún caso. As persoas integrantes do Consello serán designadas e nomeadas por un mandato de catro anos, renovable por períodos de igual duración, excepto as entidades nomeadas no artigo 5.5 que poden ter carácter rotativo. Os mandatos faranse coincidir coas lexislaturas políticas municipais. Cada representante poderá ter unha persoa substituta que exercerá as súas funcións no caso de ausencia xustificada. Estas persoas substitutas ou suplentes deberán ser designadas polas asociacións respectivas. As persoas integrantes do Consello serán designadas polos órganos competentes das diversas asociacións e entidades indicadas anteriormente. Poderán ser substituídas polas entidades, asociacións ou organizacións que as designen; neste caso, as persoas nomeadas permanecerán no seu cargo, como máximo, o tempo que reste para o cumprimento do mandato xeral. As persoas que integran o Consello cesarán ou perderán a citada condición por algunha das seguintes causas: 1.—Cumprimento do mandato para o que foi elixida.2.—Por falecemento ou renuncia expresa ante a Presidencia do Consello do que se dará conta expresa ao Pleno do Consello.3.—Declaración de inhabilitación ou incapacidade para o desempeño de cargo público, por sentencia xudicial firme.4.—Por proposta das entidades ou asociacións que promovesen a súa designación. Cada asociación comunicará ao Consello os cambios na súa representación mediante escrito dirixido á Presidencia do Consello. Ao comezo de cada lexislatura municipal, o/a concelleiro/a de Cultura convocará unha asemblea de todos os colectivos socioculturais rexistrados no Concello para abrir o proceso de elección de integrantes do Consello Municipal de Cultura de acordo co establecido nos artigos 5 e 6 do presente regulamento. A Asemblea de Colectivos Socioculturais será convocada con carácter anual pola Presidencia do Consello Municipal de Cultura para recibir información dos acordos adoptados e para conseguir novas propostas de actuación no ámbito cultural. O Consello Municipal da Cultura actuará a través dos seguintes órganos: 1.—O Pleno é o órgano supremo de decisión das deliberacións do Consello.2.—O Pleno estará integrado pola totalidade das persoas integrantes mencionadas no artigo 5, baixo a dirección do/a presidente/a e asistido/a polo/a secretario/a.3.—Os votos das persoas que integran o Pleno serán persoais e non delegables, recoñecéndose o dereito das discrepantes a formular votos particulares, que deberán unirse á resolución correspondente.4.—As votacións poderán ser secretas por petición da maioría simple das e dos asistentes.5.—No caso de empate nas votacións resolverá o voto de calidade do/a presidente/a.6.—O Pleno reunirase en sesión ordinaria, cando menos, unha vez ao trimestre. Así mesmo poderá reunirse con carácter extraordinario por iniciativa do/a presidente/a ou dun terzo das persoas que o integran. Ás citadas sesións poderán asistir especialistas técnicos ou persoas competentes na materia cando se considere necesario, con voz pero sen voto.7.—Para a válida actuación do Pleno será necesaria a maioría absoluta en primeira convocatoria; e a asistencia dun terzo das persoas que o compoñen en segunda convocatoria. En todo caso, será necesaria a presenza do/a presidente/a e do/a secretario/a ou de quen legalmente os/as substitúa.8.—Poderán formarse comisións de traballo que, por encargo do Pleno, desenvolvan estudos específicos que se consideren necesarios e informen ao pleno do seu desenvolvemento e conclusións.9.—As convocatorias das sesións ordinarias do Pleno do Consello deberán comunicarse coa antelación debida e como mínimo con dous días hábiles de antelación.10.—Corresponderá ao Pleno do Consello o exercicio das seguintes atribucións: a) Elaborar, aprobar e remitir ao Pleno do Concello no primeiro trimestre de cada ano, un Informe de xestión anual que expoña as actividades realizadas, analice os problemas do sector e formule, se é o caso, propostas ou suxestións que consideren necesarias para mellorar o sector. b) Propoñer á Presidencia do Consello a creación das Comisións de Traballo que se consideren necesarias para mellorar o funcionamento deste. c) Fomentar o intercambio de experiencias participativas entre as persoas integrantes dos consellos con outras institucións públicas ou asociacións. O/a presidente/a será o/a alcalde/esa ou membro da Corporación en quen delegue. Son funcións do/a presidente/a: 1.—Dirixir as actuacións do Consello Municipal de Cultura e desempeñar a súa representación.2.—Convocar as sesións do Consello, presidilas e moderar o desenvolvemento dos debates.3.—Elaborar a orde do día das sesións do Consello.4.—Ordenar a publicación dos acordos do Consello.5.—Dar o visto e prace ás actas das sesións.6.—Dispoñer o cumprimento dos acordos do Consello.7.—Designar as presidencias das comisións de Traballo.8.—Coordinar a relación constante entre o Consello e os órganos de goberno e xestión do Concello e o resto de órganos de participación do Concello. O Pleno do Consello, por proposta da Presidencia, poderá elixir entre as persoas que o compoñen unha persoa para exercer a Vicepresidencia. As súas funcións son substituír o/a presidente/a no caso de ausencia ou enfermidade deste/a. O/a secretario/a é o/a coordinador/a de Cultura ou, no seu defecto, un/ha empregado/a público/a municipal elixido/a polo Pleno do Consello por proposta da Comisión Informativa de Cultura do Concello de Moaña. Son funcións do/a secretario/a: 1.—Asistir con voz e sen voto ás sesións do Consello.2.—Custodiar a documentación do Consello.3.—Expedir certificacións das actas, acordos e outros documentos confiados á súa custodia, co visto e prace do/a presidente/a.4.—Redactar as actas das sesións, autorizalas coa súa sinatura e co visto e prace do/a presidente/a e tramitar os acordos que se adopten. As actas enviaranse a todos os colectivos socioculturais rexistrados no Concello e aos demais integrantes do Consello.5.—Cantas outras lle sexan atribuídas polo Consello ou sexan inherentes á súa condición de secretario/a.1. O Pleno do Consello, por iniciativa da súa Presidencia ou por petición da maioría das persoas integrantes do Pleno, poderá acordar a creación de Comisións de Traballo. Estas comisións poderán ter carácter permanente ou non permanente.2. As e os integrantes das Comisións de traballo designaranse entre as persoas que compoñen o Pleno. Tamén se poderán incorporar a estas comisións como asesoras aquelas persoas técnicas ou expertas que sexan precisas, incluído o persoal empregado/a público/a da Administración municipal para efectos da súa participación ou asesoramento técnico. Son dereitos das persoas integrantes do Consello: a) Participar nos Plenos e tarefas do Consello. b) Recibir información sobre as actividades e sobre o cumprimento dos acordos do Consello. c) Ter acceso ás actas e documentación do Consello. d) Presentar e defender iniciativas relacionadas coa materia competencial do Consello. e) Participar, con dereito a voz e voto, nas decisións de órganos do Consello nos que participe e nas sesións plenarias deste. f) Emitir votos particulares razoados, que constarán en acta, sobre os acordos que adopten os órganos do Consello. Son deberes das persoas integrantes do Consello: a) Participar nas sesións plenarias e nos órganos do Consello nos que se atopen adscritas. b) Participar nas actividades e campañas promovidas polo Consello sempre que estas non vaian en contra das finalidades ou dos estatutos da súa asociación. c) Absterse de efectuar calquera xestión en representación do Consello sen o consentimento expreso deste. d) Respectar e cumprir o disposto no regulamento. e) As persoas representantes das entidades asociativas deberán reunirse previamente ás sesións do pleno para estudar a orde do día a achegar as súas propostas consensuadas. O Consello Municipal de Cultura aprobará a súa composición e deberá posteriormente darse conta ao Pleno da Corporación Municipal. En todo o non previsto neste regulamento, o funcionamento do Consello aterase ao réxime xurídico establecido para os órganos colexiados nos artigos 15 e seguintes da Lei 40/2015 de réxime xurídico do sector público.” A Alcaldesa, Leticia Santos Paz. Documento asinado dixitalmente na marxe.